Tarybos reglamentas (EEB) Nr. 2754/78
1978 m. lapkričio 23 d.
dėl intervencijos alyvų aliejaus sektoriuje
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EEB) Nr. 1562/78 [2], ypač į jo 12 straipsnio 3 dalį,
atsižvelgdama į Komisijos pasiūlymą,
kadangi, remiantis komercine praktika, alyvų aliejus paprastai realizuojamas per pirmuosius 11 prekybos metų mėnesių; kadangi, siekiant išvengti spekuliacinių sandorių, reikėtų numatyti, kad paskutinįjį prekybos metų mėnesį intervencinės agentūros aliejų supirktų prekybos metų pradžioje galiojusia kaina;
kadangi intervencinių agentūrų laikomas alyvų aliejus pardavimui turėtų būti pateikiamas nediskriminuojant Bendrijos pirkėjų ir pačiomis palankiausiomis ekonominėmis sąlygomis; kadangi šiam tikslui tinkamiausia būtų parduoti konkurso tvarka;
kadangi tam tikromis ypatingomis aplinkybėmis gali būti naudinga taikyti kitokią pardavimo tvarką;
kadangi, norint racionaliai organizuoti intervencinę sistemą, intervencijos centrai turėtų būti kuriami atsižvelgiant tiek į įvairiuose alyvų aliejaus gamybos zonose gautos produkcijos apimtį, tiek į saugyklas, turimas tose vietose, kurios gali būti paskirtos intervencijos centrais;
kadangi 1966 m. spalio 27 d. Tarybos reglamentas Nr. 164/66/EEB, nustatantis pagrindinius alyvų aliejaus intervencijos centrus ir kriterijus, taikytinus nustatant kitus intervencijos centrus [3], turėtų būti panaikintas,
PRIĖMĖ ŠĮ REGLAMENTĄ:
1 straipsnis
Gaminančiųjų valstybių narių paskirtos intervencinės agentūros alyvų aliejų superka:
- rugpjūčio ir rugsėjo mėnesiais liepos mėnesį galiojančia intervencine kaina,
- spalio mėnesį - einamųjų prekybos metų pirmąjį mėnesį galiojančia intervencine kaina.
2 straipsnis
1. Intervencinių agentūrų laikomas alyvų aliejus pardavimui pateikiamas skelbiant konkursą.
Tačiau gali būti taikoma ir kita tvarka, kai ją pateisina ypatingos sąlygos.
2. Pardavimo skelbiant konkursą arba taikant kurią nors kitą pardavimo tvarką sąlygos turi užtikrinti vienodas teises visoms šalims, neatsižvelgiant į jų įsikūrimo Bendrijoje vietą.
3 straipsnis
Intervenciniai centrai turi būti zonose, kuriose vidutinė metinė alyvų aliejaus produkcija sudaro ne mažiau kaip 1000 tonų. Jie gali būti įsikūrę tik tose vietose, kurios turi tinkamus įrenginius intervencijai pasiūlytam alyvų aliejui laikyti.
4 straipsnis
Reglamentas Nr. 164/66/EEB panaikinamas.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1979 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1978 m. lapkričio 23 d.